
НАЦИОНАЛЕН 	КОНКУРС ЗА НАГРАДИ „ИКОНОМИКА НА СВЕТЛО“ – ИЗРАБОТВАНЕ НА СТАТУЕТКА

[bookmark: _GoBack]Асоциация на индустриалния капитал в България обявява конкурс за изработка на пластичен проект на статуетка за награди „Икономика на светло“. Пластичният проект на статуетката трябва да бъде в мащаб 1:1 и с височина до 30 см. Проектът може да е изработен от глина или всякакъв друг подходящ за целта материал, но той трябва да предвижда и материала за същинската изработка на статуетката (бронз, месинг, алуминий и др.). Окончателната стойност на изработката на статуетката не трябва да надхвърля 600 лева за една бройка.
В конкурса могат да участват кандидати от цялата страна – студенти и работещи професионално в областта, без ограничения.
На спечелилия конкурса автор се присъжда парична награда в размер на 1 000 лева. Ще бъдат присъдени и втора и трета награда в размер съответно на 500 и 300 лева.
Проектът, спечелил първа награда, подлежи на реализация, като авторът ще бъде поканен с отделен договор и финансови условия да изработи статуетката от съответния материал. 
Документите за участие в конкурса са: кратка биографична справка за кандидата, пластичен проект на статуетката съгласно условията на конкурса и кратко писмено обяснение на авторовата концепция, заложена в изработката на проекта.
Проектите ще бъдат оценявани от жури, съставено съвместно от представители на ръководството на Асоциация на индустриалния капитал в България и ръководството на Националната художествена академия.
Срокът за подаване на предложенията (документите заедно с пластичния проект) е до 17:00 часа на 26 май 2014 г., в Националната художествена академия, офис на Факултета за изящни изкуства, лице за контакт Диди Спасова, 0882515114. В 5-дневен срок журито ще разгледа и оцени постъпилите проекти. За резултата от своята работа журито ще състави протокол, въз основа на който УС на АИКБ в 3-дневен срок ще приеме решение за определяне на печелившите кандидати.
Резултатите от конкурса ще бъдат обявени в 5-дневен срок на сайта на АИКБ – www.bica-bg.org, на сайта на проект „Ограничаване и превенция на неформалната икономика“ – www.ikonomikanasvetlo.bg и на сайта на Националната художествена академия www.nha.bg. В 14-дневен срок след приключване на конкурса ще бъдат върнати проектите на участниците, които не са спечелили.
Критериите, по които журито ще оценява, са художествени достойнства и атрактивност на предложения проект, както и близост до идеята на наградите „Икономика на светло“.




Наградите „Икономика на светло“
През 2009 г. стартира проект „Ограничаване и превенция на неформалната икономика“, осъществяван от Асоциация на индустриалния капитал в България. Именно той насърчи ръководството на Асоциация на индустриалния капитал в България да организира конкурса за награди „Икономика на светло“, който ще отличи най-значимите и отговорни компании на 2013 г.

Целта на конкурса е:
	•	Да популяризира градивната роля, която бизнесът има в обществото по отношение на подобряване на социално-икономическата среда;
	•	Да сподели стимулиращи примери за партньорство в борбата с неформалната икономика и да поощри предприемането на действия в тази посока;
	•	Да представи водещи личности с активна позиция против сивата икономика;
	•	Да повиши обществената нетърпимост към неформалната икономика.

Асоциация на индустриалния капитал в България
		Асоциацията на индустриалния капитал в България (АИКБ) е учредена през 1996 г. и е най-динамично развиващата се представителна на национално равнище организация на българския бизнес. В нея членуват повече от 50 холдингови и инвестиционни дружества, 62 браншови камари, над 6600 индустриални предприятия, осигуряващи работа на над 336 000 души. АИКБ разполага с изградена мрежа от регионални камари, обхващащи над 88 общини в страната.
		Асоциацията на индустриалния капитал в България се утвърди като говорител на реалния производствен сектор, като защитава интересите на своите членове пред изпълнителната и законодателната власт на национално и европейско равнище, оказва влияние върху разработването на нормативната база и върху политиките в икономическия сектор, работи системно за повишаване конкурентоспособността на българските предприятия, за създаване на благоприятна бизнес среда и стимулиране на българската икономика като цяло. Днес Асоциацията  е единствената организация, обединяваща публичните компании в страната.
		В международен план, Асоциацията е член на Европейския център на работодателите и предприятията с публично участие и предприятията, предоставящи услуги от общ интерес (CEEP), Международна организация на работодателите (IOE), Европейски икономически и социален комитет (EESC), Международен конгрес на индустриалците и предприемачите (МКПП), Международен координационен съвет на организациите на работодателите. 

